รัฐบาลไทย-ข่าวทำเนียบรัฐบาล-‘รมว.ธรรมนัส’ ติดตามการบริหารจัดการน้ำคาบสมุทรสทิงพระ
วันอาทิตย์ที่ 15 ตุลาคม 2566
‘รมว.ธรรมนัส’ ติดตามการบริหารจัดการน้ําคาบสมุทรสทิงพระ
‘รมว.ธรรมนัส’ ติดตามการบริหารจัดการน้ําคาบสมุทรสทิงพระ พร้อมเปิดสถานีสูบน้ําคลองหนัง จ.สงขลา มุ่งแก้ปัญหาอุทกภัยและภัยแล้ง
ร้อยเอก ธรรมนัส พรหมเผ่า รัฐมนตรีว่าการกระทรวงเกษตรและสหกรณ์ ลงพื้นที่ติดตามการดําเนินโครงการส่งน้ําและบํารุงรักษาระโนด - กระแสสินธุ์ และพบปะเกษตรกรผู้ใช้น้ํา ณ ต.บ้านตาขาว อ.ระโนด จ.สงขลา ซึ่งครอบคลุมพื้นที่คาบสมุทรสทิงพระ ในพื้นที่ 4 อําเภอของจังหวัดสงขลา ได้แก่ ระโนด กระแสสินธุ์ สทิงพระ และสิงหนคร และบางส่วนของอําเภอหัวไทร จังหวัดนครศรีธรรมราช ในความรับผิดชอบของโครงการส่งน้ําและบํารุงรักษาระโนด กระแสสินธุ์ ที่ได้บริหารจัดการและส่งน้ําสนับสนุนพื้นที่การเกษตรมาอย่างต่อเนื่อง แต่เนื่องจากพื้นที่อําเภอระโนด มีลักษณะเป็นพื้นที่ลุ่มต่ํา ทําให้มีน้ําท่วมขังเป็นบริเวณกว้างในช่วงฤดูฝน เกิดความเสียหายต่อพื้นที่เกษตรกรรมโดยรอบ ราษฎรได้รับความเดือดร้อนในด้านอุปโภคบริโภค อีกทั้งยังประสบปัญหาขาดแคลนน้ําเพื่อการเกษตรในช่วงฤดูแล้งอีกด้วย
กระทรวงเกษตรฯ โดยกรมชลประทาน จึงได้ดําเนินโครงการบริหารจัดการน้ําคาบสมุทรสทิงพระ เพื่อแก้ไขปัญหาอุทกภัยและการขาดแคลนน้ําเพื่อการเกษตรบริเวณพื้นที่คาบสมุทรสทิงพระ ซึ่งมีพื้นที่รับประโยชน์ประมาณ 2,200 ไร่ โดยได้ดําเนินโครงการต่าง ๆ เพื่อแก้ไขปัญหาด้านอุทกภัยในพื้นที่ อาทิ ก่อสร้างประตูระบายน้ําบ้านท่าเข็น ขุดขยายคลองศาลาหลวง ระยะทาง 2.44 กิโลเมตร ขุดขยายคลองโคกทอง - หัวคลอง ความยาว 4.663 กิโลเมตร ก่อสร้างประตูระบายน้ําคลองระโนด ขุดขยายคลองโรง ความยาว 4 กิโลเมตร ขุดขยายคลองพังยาง ความยาว 4.50 กิโลเมตร ขุดขยายคลองหนัง ความยาว 2.52 กิโลเมตร ก่อสร้างสถานีสูบน้ําสนามชัย และก่อสร้างคันกั้นน้ําบ้านเกาะใหญ่ - บ้านท่าคุระ ความยาว 3 กิโลเมตร
นอกจากนี้ ด้านการแก้ไขปัญหาการขาดแคลนน้ํา ได้ดําเนินโครงการต่าง ๆ อาทิ การเพิ่มศักยภาพคลองพลเอกอาทิตย์ฯ พร้อมอาคารประกอบ โดยขุดขยายคลอง ความยาว 37.40 กิโลเมตร การก่อสร้างสถานีสูบน้ําโคกพระและระบบส่งน้ํา การก่อสร้างสถานีสูบน้ําคลองหนัง และขุดลอกแก้มลิงชะแล้ เป็นต้น หากดําเนินการแล้วเสร็จ จะสามารถชะลอน้ําหลากในช่วงฤดูฝนได้ 32,000 ไร่ ส่งน้ําให้พื้นที่เกษตรกรรมทั้งในฤดูฝนและฤดูแล้ง 21,530 ไร่ และราษฎรได้รับประโยชน์ 1,485 ครัวเรือน สามารถเพิ่มปริมาณน้ําต้นทุนสําหรับการเพาะปลูกในฤดูแล้งเพิ่มขึ้นอีก 12,000 ไร่
“โครงการดังกล่าว นับเป็นประโยชน์ต่อราษฎรในพื้นที่ เพื่อแก้ปัญหาการขาดแคลนน้ําไว้อุปโภคบริโภค การขาดแคลนน้ําเพื่อการเกษตร และเพื่อเก็บกักน้ําไว้ใช้สําหรับการเกษตรในฤดูแล้ง พร้อมกันนี้ยังได้เน้นย้ําให้หน่วยงานที่เกี่ยวข้องร่วมกันเร่งแก้ไขปัญหาระยะเร่งด่วนในพื้นที่ อาทิ ปัญหาน้ําเค็มรุกน้ําจืด ที่ทําให้ชาวบ้านลุ่มน้ําทะเลสาบคาบสมุทรสทิงพระ มีน้ําจืดที่ไม่เพียงพอกับความต้องการ ปัญหาวัชพืชและสิ่งกีดขวางทางน้ํา โดยให้เร่งกําจัดวัชพืชเพื่อให้การระบายน้ํา-ส่งน้ําเป็นไปอย่างเต็มประสิทธิภาพและต่อเนื่อง บรรเทาความเดือดร้อนของประชาชนในพื้นที่โดยรอบ นอกจากนี้ จะเตรียมตั้งคณะกรรมการขับเคลื่อนพัฒนาเขตลุ่มน้ําเพื่อบริหารจัดการน้ําให้เป็นไปอย่างมีประสิทธิภาพ ในพื้นที่ลุ่มน้ําที่สําคัญ ได้แก่ ลุ่มน้ําทะเลน้อย คาบสมุทรสทิงพระ และลุ่มน้ําทะเลสาบสงขลา ต่อไป” รมว.เกษตรฯ กล่าว
ในโอกาสนี้ รมว.เกษตรฯ ได้เป็นประธานในพิธีเปิดประตูน้ําสถานีสูบน้ําคลองหนัง พร้อมร่วมปล่อยพันธุ์ปลาสุลต่าน จํานวน 300,000 ตัว และมอบพันธุ์ปลาให้กับผู้แทนชุมชนด้วย
จากนั้นรัฐมนตรีว่าการกระทรวงเกษตรและสหกรณ์ได้เดินทางไปยังหอประชุมรัตนโกสินทร์ (ศาลาประชาคมอําเภอสทิงพระ) ที่ว่าการอําเภอสทิงพระ จ.สงขลา เพื่อรับฟังปัญหาของประชาชนในพื้นที่ พร้อมมอบแนวทางการแก้ไขปัญหา ทั้งนี้ ได้มีการมอบหนังสืออนุญาตให้เข้าทําประโยชน์ในเขตปฏิรูปที่ดิน (ส.ป.ก. 4-01) จํานวน 30 ราย มอบปัจจัยการผลิต ได้แก่ ชุดผลิตภัณฑ์เทคโนโลยีชีวภาพของกรมพัฒนาที่ดิน จํานวน 250 ชุด ชุดปัจจัยการผลิตพืช (ต้นกล้ามะเขือและสารชีวภัณฑ์) จํานวน 20 ชุด และข้าวสาร จํานวน 200 ชุด มอบเงินอุดหนุนโครงการส่งเสริมการผลิตหัวเชื้อจุลินทรีย์เพื่อการเพาะเลี้ยงกุ้งทะเล และเยี่ยมชมนิทรรศการความสําเร็จของโครงการพัฒนาพื้นที่ลุ่มน้ําปากพนังอันเนื่องมาจากพระราชดําริ และสินค้าของเกษตรกรในพื้นที่